তিরিশ থেকে আশি বছর বয়সে লেখা (১৮৯১-১৯৪০) এসব পত্রে কবির নানা ভাবনাবৈচিত্র্যের পরিচয় আছে। পত্রাবলির বিষয় : নতুন পত্রিকা প্রকাশের পরিকল্পনা; পূর্ববঙ্গ থেকে গ্রামীণ ছড়া সংগ্রহ করে দেওয়ার অনুরোধ; সুদীর্ঘকাল পরে যোগাযোগ পুনঃস্থাপনের পর স্কুলের বন্ধুকে আমন্ত্রণ; নবীন কবি-যশোপ্রার্থীকে তাঁর প্রথম কাব্যের সীমাবদ্ধতা ধরিয়ে দেওয়া; মতের মিল না-থাকায় শ্রদ্ধেয় লেখকের বইয়ের সমালোচনা লেখার অপারগতা জ্ঞাপন; চীন সফরকালে বিশ্বভারতীর ও চৈনিক অধ্যাপক-বিনিময়ের সম্ভাবনা; নাটকের প্রথম অভিনয়ের পূর্বমুহূর্তে অদল-বদল ও নতুন চরিত্র সংযোজন এবং গানের সংখ্যা কমানো; নরেশচন্দ্র সেনগুপ্তের লেখায় কবির সম্পর্কে অনুচিত ধারণা পোষণ বিষয়ে অনুযোগ; সফরসঙ্গী সুনীতিকুমার চট্টোপাধ্যায়কে সফরনামা প্রকাশের পরামর্শদান; প্রমথনাথ বিশীর কাব্য সম্পর্কে মিশ্র মতামত প্রকাশ; অন্নদাশঙ্কর রায়ের রাখী কাব্য পাঠের প্রতিক্রিয়া জ্ঞাপন এবং সংশোধনের পরামর্শ প্রদান; জগদীশ গুপ্তর কাব্য সম্পর্কে অভিমত দান; হিন্দুদের লেখায় হিন্দু-মনোভাব প্রকাশের বিষয়ে মুসলমানদের অভিযোগ-প্রসঙ্গে ক্ষুব্ধ কবির প্রতিক্রিয়া; বানান-সংস্কার বিষয়ে শিল্পী অসিতকুমার হালদারের প্রবন্ধ বিষয়ে মতপ্রকাশ; শান্তিনিকেতনের জনৈকা প্রাক্তন ছাত্রীর সন্তানের নামকরণের অনুরোধে বিরক্তি প্রকাশ করে নামকরণ; কামাক্ষীপ্রসাদ চট্টোপাধ্যায়ের কবিতার বই মনোযোগ না-দিয়ে পড়ে প্রথমে একবার মতামত দান এবং পরে মনোযোগ দিয়ে পড়ে আবার উলটো অভিমত প্রকাশ ইত্যাদি।